દીવો અને વાટ હોય પણ તે વાટ પેટાવેલી ના હોય તો તે અંધકારનો એક અંશ પણ દૂર ના કરી શકે. આપણે ઈશ્વરની આરતી ઉતારીએ છીએ પણ ઈશ્વરને પ્રકાશની કંઈ જરૃર નથી કેમ કે આપણે તો તેને સ્વયંપ્રકાશી કહીએ છીએ. તેને માણસે રચેલા પ્રકાશની કે માણસ જેવી આંખોની તેને જરૂર નથી. આપણે તો સૂર્ય અને ચંદ્રને તેની આંખો ગણીએ છીએ. એટલે એક વાત મનમાં ઉતારવા જેવી છે કે ઈશ્વરે જે કેટલુંક આપ્યું છે, જેમકે આંખો, કાન, સૂંઘવા માટે નાક એ બધું ભગવાને આપેલી વિશેષ સજ્જતા છે અને આંધળો માણસ પણ આંતરચક્ષુથી ઈશ્વરની કલ્પના કરી શકે છે. ઘણીબધી વસ્તુઓ એવી છે કે જેને આપણે કુદરતી કહીએ છીએ પણ કોઈ પ્રશ્ન કરે કે વીજળી શું છે? વીજળીને શોધનાર વૈજ્ઞાનિકે એમ જ કહ્યું છે કે વીજળી છે, તમે તેનો ઉપયોગ કરો. ખરેખર એ શું છે એ તો હું પણ કહી શકતો નથી. ઈશ્વરે રચેલા પૃથ્વી સહિતના બધા ગ્રહો અને અસીમ અવકાશ જેને આપણે બ્રહ્માંડ કહીએ છીએ તેના પૂર્ણ રહસ્યો હજુ સુધી તો મહાન વિજ્ઞાનીઓ સહિત કોઈ તેનો પાર પામી શક્યું નથી.